runetrust/blame-folketinget-dk huggingface dataset:
Karen Hækkerup (S), 2008-12-12:
Man skal altså huske på, at det i nogle boligforeninger er helt op til 100 pct. af dem, der bor der, der er anvist fra en kommune, og så ved jeg ikke rigtig, hvor meget tættere man skal være på at være offentlig, for at man er rigtig offentlig - ifølge justitsministeren.
Brian Mikkelsen (KF), 2004-01-23:
Jeg kan også konkludere, at ingen her i Tinget er uenig i det danske sprogs betydning for vores nationale identitet, ligesom der er udbredt enighed om det overordnede synspunkt, at det danske sprog skal styrkes, men ikke beskyttes gennem restriktioner og andre sprogpuritanske initiativer.
Pernille Vermund (NB), 2023-11-14:
For med det knæfald, som man nu gør for islam, når man møder trusler fra voldsparate muslimer fra totalitære regimer og er klar til at ændre lovgivningen, så tør jeg slet ikke tænke på, hvor mange mennesker der har ofret deres liv for vores frihed, for den frihed, som man nu bare er klar til at give væk til nogle regimer, som jo undertrykker friheden for de mennesker, der lever der.
Jann Sjursen (KRF), 2002-02-21:
Jeg har endnu ikke hørt ét eneste godt argument fra fru Inge Dahl-Sørensens side, som tilsiger, at Adoptionsrådet skal nedlægges - jo, jeg har hørt ét godt argument, og det er, at det er blevet besluttet et andet sted, fordi man skal spare nogle penge.
Lars Løkke Rasmussen (V), 2018-05-08:
For hvad er det for en mulighed, man giver til en lille dreng eller pige at lade dem starte i den danske folkeskole, hvis ikke de har de grundlæggende forudsætninger for at få et godt forløb, så de 9 år senere forlader folkeskolen med utilstrækkelige færdigheder, så de ikke kan komme ind på en erhvervsskole eller komme på gymnasiet eller få en læreplads?
Troels Ravn (S), 2007-04-26:
Det er altså primært de her afviste asylansøgere, som sidder på fjerde, femte, sjette, syvende, ottende og niende år, hvor vi kan se, at de her mennesker bliver syge, de sygner hen, og at løsningen faktisk er lige ved hånden, nemlig at give dem meningsfuldt arbejde.
Bente Dahl (RV), 2008-03-11:
Ordføreren åbnede også op for, at der muligvis kunne tilføres flere midler i løbet af forhandlingerne, og så vil jeg gerne høre, hvor meget ordføreren mener veterinærområdet skal have tilført for at kunne løse de opgaver, der trænger sig på med dyrevelfærdsproblemer, og som jo åbenlyst for os alle sammen er derude.
Poul Fischer (DF), 2002-04-30:
Venstres ordfører, hr. Erik Jacobsen, sagde ved behandlingen den 16. marts sidste år, og jeg citerer: »Jeg tror nok, det vil være mere sikkert at forhøje hastigheden til 130 km/t. i dag på motorveje frem for de 110 km/t., som vi besluttede dengang.«
Henning Hyllested (EL), 2013-03-13:
Men så kan jeg jo ikke forstå, at man fra den danske regerings side og fra skatteministerens side henviser til, at det er et uholdbart projekt, også rent teknologisk – det var i hvert fald den begrundelse, der blev givet, da man droppede lastbilafgifterne – altså når der rent faktisk er anvendelig teknologi til stede, hvilket skatteministeren jo også selv henviser til.
Søren Søndergaard (EL), 2001-03-22:
Forud er gået fremsendelse af eventuelt skriftligt materiale i sagen, herunder hvad advokaten måtte være fremkommet med af kommentarer til sagsfremstillingen, og ifølge udlændingeloven og forretningsordenen er der derudover mulighed for, hvis nævnet tillader det - hvis nævnet tillader det - at inddrage sagkyndige.
Brian Mikkelsen (KF), 2012-11-27:
Det er en underlig form for ræsonnement, specielt når det gælder nogle sejlere, der i forvejen betaler kassen for at have deres båd, specielt når de fleste af medlemmerne i foreningerne er børn og unge, som i sidste ende kommer til at betale det gennem kontingenterne, fordi den ekstra afgift lægges på bådene.
Thomas Adelskov (S), 2008-04-15:
Hvis det nu havde været enhver anden dansk virksomhed end lige en statsejet virksomhed, hvor finansministeren står som ejer af de danske aktier, tror den konservative ordfører så, at man havde set gennem fingre med en virksomhed, der bare gang på gang med åbne øjne nærmest håner Folketinget og lovgivningen ved at blive ved med at overtræde landets love?
Villy Søvndal (SF), 1999-10-28:
Jeg er overbevist om, at han stadig har ret, specielt i en periode, hvor polarisering vil være den mest dækkende overskrift til at forstå børns opvækst - forstået på den måde, at skellet mellem de børn, og det er langt de fleste, der klarer sig fint, og de børn, der ikke får en god start, er voksende.
Anders Kronborg (S), 2020-11-13:
Jeg står her med deres risikovurdering, og der står der klart, at minkproduktion, hvis den fortsættes i Danmark, udgør en risiko både i forhold til mutationer og i forhold til folkesundheden, og at det faktisk også kan blive fabrikker, om jeg så må sige, der kan skabe en mutation, som kan smitte mennesker i forhold til det der covid-19.
Pelle Dragsted (EL), 2015-07-03:
Derfor er jeg fuldstændig enig med hr. Martin Lidegaard i, at hvis man endelig skal have 1,1 mia. kr., eller hvad det nu kommer til at koste efter tilbageløb og adfærd, som der også står i aftalen, så kunne man gøre det på en måde, der var langt mere socialt afbalanceret.
Mogens Jensen (S), 2009-03-13:
Det er jo helt klart, og det tror jeg også at jeg gav udtryk for i min ordførertale, at vi er klar til at give selvstyre til Grønland, og vi er overbevist om, at det selvstyre - gerne i et stærkt samarbejde med Danmark - kan føre til, at Grønland bevæger sig endnu mere i en retning, hvor man kan modernisere Grønland og sikre også det grønlandske folk en tryg fremtid.
Holger K. Nielsen (SF), 2005-04-19:
Derfor er det vores vurdering, at et nej i bedste fald vil føre til, at samarbejdet bare kører videre, og i værste fald til, at der kommer en politisk krise, så det hele går mere eller mindre i opløsning, og Dansk Folkepartis europavision bliver en realitet: at vi udelukkende får et økonomisk markedssamarbejde med et indre marked, mens den politiske overbygning falder fra hinanden.
Gitte Lillelund Bech (V), 2008-02-28:
Altså, uanset hvad ville der blive pumpet penge ud til forbrugerne, for enten skulle man nedsætte arbejdsmarkedsbidraget, og det vil sige, at folk så havde flere penge mellem hænderne, eller også skulle man ændre på skattesystemet, så man faktisk stimulerede arbejdsudbuddet, og det er sådan set det, vi gør.
Finn Sørensen (EL), 2017-04-20:
Det er vel et godt argument for, at man ikke skal tvinge folk med demenssygdomme ud i arbejdsprøvninger, ressourceforløb og minifleksjob, som jo alle har en fælles overskrift, nemlig at det er noget, man skal tvinge borgerne ud i, fordi de skal udvikle arbejdsevne.
Tom Behnke (KF), 2009-05-18:
Nu må vi jo holde fast i, at meningen med bortvisningsloven, som, så vidt jeg husker, er adopteret fra Østrig, jo er at lave en såkaldt timeout, altså en pause for de stridende parter, en pause, hvor man lige siger: »Nu går I hver til sit«, og hvor man kan fjerne manden fra det fælles hjem, således at man har mulighed for og har god tid til at finde en mere varig og permanent løsning og ikke en løsning, hvor man risikerer, at kvinden med børnene skal stikke af fra hjemmet kl. 3.00 om natten uden at få nogen som helst ting med sig.
Victoria Velasquez (EL), 2024-04-12:
Blækket fra migrantrapporten er knap nok tørt, og rapporten viser helt tydeligt, at vi har et kæmpeproblem med social dumping inden for anlægs- og byggebranchen, og det bliver dokumenteret, at arbejdsgivere udnytter, at de ansatte enten ikke kender deres rettigheder eller ikke er i en position, hvor de har mulighed for at kunne gøre krav på deres rettigheder.
Søren Egge Rasmussen (EL), 2017-05-23:
For der er jo også nogle værker, som ikke har truffet en endelig beslutning om, hvad det er for et brændsel, de vil vælge, i stedet for et gasfyr, når de står over for, at grundbeløbet falder bort om kort tid og de egentlig skal vælge det økonomisk billigste.
Hans Christian Schmidt (V), 2020-04-29:
Anerkender ministeren, at der findes nogle virksomheder, som i dag simpelt hen er nødt til at beslutte, uagtet at de måske endnu ikke ved, hvad Folketinget har tænkt sig at gøre, at de er nødt til at bringe hele deres egenkapital i spil, fordi de ellers ville lave en traktatkrænkelse?
Flemming Møller Mortensen (S), 2014-11-21:
Det er forbedringer for brugerne, der skal vælge en arbejdsgiver, altså den eller de person, som deres hjælpere skal organiseres under, men det er også tænkt som en hjælp til Kommunernes Landsforening og Danske Regioner, så de får et bedre grundlag for at administrere de fælles hjælperordninger, der er indskrevet i såvel serviceloven som sundhedsloven.
Peder Hvelplund (EL), 2022-04-28:
Og når vi snakker om ressourcer, er det helt centrale den potentielle bombe, der ikke bare ligger under vores sundhedsvæsen, men også under hele vores velfærdssamfund, nemlig den helt eklatante mangel på velfærdsprofessionelle, altså det, at vi simpelt hen har svært ved både at tiltrække og fastholde det personale, vi har så desperat brug for.
Jacob Mark (SF), 2018-04-04:
Da jeg selv arbejdede på en skole – det var en skole, der lå lige op ad et udsat boligområde – oplevede jeg nogle gange, at når vi stillede krav til børnenes forældre, og det var nogle gange de tosprogede børn, så kunne de finde på at true med at trække deres barn ud af skolen, for så kunne de jo proppe dem over i en friskole eller i en privatskole, hvor der var meget større frihed, og hvor der ikke ville blive stillet de samme krav.
Klaus Kjær (DF), 2001-10-03:
Med den seneste tids katastrofale kursfald på aktiemarkedet, der hovedsagelig må tilskrives tragedien i New York den 11. september, er det helt rigtigt, at et sådant lovforslag som det foreliggende fremsættes meget hurtigt og nu med en dispensation fra Folketingets forretningsorden.
Peder Hvelplund (EL), 2023-03-29:
Man kan sammenholde det med det forslag til en Sundhedsstrukturkommission, som regeringen lige har fremlagt, hvoraf dette fremgår: »Kommissionens forslag til ændret organisering forudsættes at bidrage til en bedre brug af kapacitet og ressourcer og muliggøre kvalitetsforbedringer, og være samlet set udgiftsneutrale og ikke medføre øget træk på personalekapacitet.«
Rune Lund (EL), 2006-09-08:
Jeg må sige, at i den forbindelse synes jeg at udenrigsministeren også må fokusere på, hvad det er, Israel gør, og udenrigsministeren svarede ikke på mit spørgsmål: Ville en våbenembargo over for Israel ikke være fornuftig, når vi nu har at gøre med et land, som begår krigsforbrydelser, og som har smidt klyngebomber ud over civile boligområder?
Bent Bøgsted (DF), 2016-05-23:
Men man skulle måske se på, om ikke man kunne fjerne den her forståelse af, at man går helt ned til under 1 time, når man sender folk i fleksjob – der skal måske være lidt mere forståelse for et højere antal timer, så man kan sige, at det er et bestemt minimum, man skal gå efter, i stedet for at sende folk ud i en halv times fleksjob.
Liselott Blixt (DF), 2008-06-12:
Hertil kommer, at centeret får en kæmpe opgave med at informere borgere om organdonation, ikke mindst de pårørende, som ofte på grund af et misforstået hensyn til afdøde trodser en afdød persons ønske om at gavne et livstruende medmenneske med et organ.
Anne Grete Holmsgaard (SF), 2004-05-06:
Jeg vil godt starte med at sige, at vi selvfølgelig er glade for og tilfredse med, at regeringen har handlet hurtigt med at fremsætte det her forslag samtidig med, at vi behandler forslaget til elforsyningslov. Så vil jeg godt illustrere med et konkret eksempel, hvorfor det her er så vigtigt: Elsam har lige offentliggjort sit regnskab for 2003.
Irene Simonsen (V), 2005-12-15:
Jeg er forvirret, dybt forundret må jeg sige, og jeg har på en måde lidt ondt af hr. John Dyrby, for jeg ved, at hr. John Dyrby er kommet ind som ny integrationsordfører efter nogle omvæltninger, og det må selvfølgelig være lidt svært, da hr. John Dyrby ikke har været med i hele aftaleforløbet.
Peter Hummelgaard Thomsen (S), 2016-12-08:
For det første tror vi, også i forlængelse af det, udenrigsministeren sagde, at det på den lange bane kan være med til at skubbe Tyrkiet endnu længere væk fra Europa, endnu længere væk fra demokratisering, endnu længere væk fra åbenhed og presse på den udvikling, der er i gang i dag.
Jens Borking (EL), 2007-10-11:
EU-ekspert Marlene Wind ved Københavns Universitet, som man vel hverken kan betegne som modstander eller skeptiker, udtalte i Politiken den 15. juni i år: Lederne har koldt og kynisk sagt til sig selv: Vi bliver nødt til at lave den samme traktat, men få den til at ligne noget andet.
Per Kaalund (S), 2001-10-25:
I tilknytning til hr. Søren Søndergaards indlæg kan jeg sige, at vi har stor tillid til de udsagn, der gentagne gange kommer både fra USA og England - som de førende i den konflikt, der pågår - om, at de varetager den opgave bedst muligt og i videst muligt omfang søger at undgå civile tab.
Jakob Engel-Schmidt (V), 2016-05-13:
Jeg hører Alternativets ordfører sige, at man faktisk ønsker en stærkere lovgivning end den nuværende, og jeg fornemmer også, at hr. Rasmus Nordqvist faktisk mener, at kønskvoter ved lov og en vid mulighed for at sanktionere efter loven er en god idé.
Christian Juhl (EL), 2020-06-09:
Vi har foreslået nu, hvor arbejderne er på vej tilbage på de danske arbejdspladser, at vi skal have en taskforce på nogle ekstra personer, f.eks. 100 personer, året ud, som kan hjælpe Arbejdstilsynet med at holde øje med, at det foregår på en ordentlig måde, og som skal have myndighed til at gribe ind, hvis ikke det sker på en ordentlig måde.
Lisbeth Bech Poulsen (SF), 2018-05-15:
Jeg synes, det er ret iøjnefaldende og tankevækkende, at vi herinde åbenbart ikke kan sørge for den sikkerhed for, at vores børns mest personlige oplysninger ikke bliver delt vidt og bredt, og at vi overlader det til små børn selv at navigere i et system, som de åbenbart forstår rækkevidden af bedre end os herinde.
Alex Vanopslagh (LA), 2023-11-28:
Det er jo regeringen, der har lagt alle æg i én kurv, og det, jeg gerne vil have svar på, er i forhold til det med, at når vi nu har to danske virksomheder, som er der, hvor de kan lave nogle testforsøg med nogle testreaktorer for at se, om man kan skalere det op og eksportere det til udlandet, så er de nødt til at rykke ud af Danmark, fordi vi har det her forbud.
Ole Birk Olesen (LA), 2015-03-17:
Hvis vælgere, der stemmer herovre i hovedstaden, nu sætter deres kryds ved hr. Jan E. Jørgensen eller hr. Jakob Engel-Schmidt fra Venstre, vil de så kunne opleve, at hr. Jan E. Jørgensen eller hr. Jakob Engel-Schmidt fra Venstre efter folketingsvalget vil stemme for en fastfrysning af grundskylden?
Karina Adsbøl (DF), 2017-05-17:
Bl.a. er udtalelsen i den artikel, som ordføreren henviser til, af vores sundhedsordfører, og i dag er det ligestillingsordføreren, der står på talerstolen, og sådan er der jo så meget. Vi vil gerne kigge nærmere på det her og få en bredere viden om det.
Hans Kristian Skibby (DF), 2007-02-07:
Så er mit spørgsmål: Jamen har justitsministeren ikke mulighed for at tilrettelægge en lovgiv ning, som gør, at man vil blive straffet, hvis man bruger en peberspray som angrebsvåben, hvorimod man ikke vil blive straffet for at bruge den, hvis man bruger den som forsvarsvåben?
René Christensen (DF), 2015-12-16:
Den er jo, at der nu bruges 10 mia. kr. årligt på at understøtte den her boligform, og at man bliver nødt til at undersøge, hvad årsagen kan være til, at den husleje er steget så markant over en årrække, og at regeringen vil tage fat på det, altså hvad årsagen er til, at huslejepriserne er steget så markant.
Keld Albrechtsen (EL), 2004-04-23:
Så vil jeg godt bede om at få uddybet det mere principielle spørgsmål, nemlig hvorfor det kan være, at Dansk Folkeparti accepterer, at det er WTO og EU-Kommissionen, der skal bestemme, at vi skal holde udsalg af dansk kulturpolitik, danske medier og danske tv-regler, og underminere vores public service.
Jacob Buksti (S), 2002-05-08:
Ministeren er ikke i stand til at definere andet end de problemstillinger, som jeg er ganske enig med ministeren i ligger i forhold til den måde, man normalt opgør skattetrykket på, og hvor det ikke er muligt at dokumentere, at det er steget under den tidligere regering, mens det er meget let at dokumentere, at det under alle de borgerlige regeringer, vi har haft, er steget.
Per Stig Møller (KF), 2008-04-08:
Man kan ikke skjule sig fra verden, vil jeg sige til hr. Søren Krarup, og hvis man ikke kan skjule sig for verden, må opgaven være at gå ind og påvirke verden på en måde, som gør, at man præcis bevarer det, som vi trods alt alle er enige om her - det er derfor, vi sidder her - at finde væsentligt.
Kristian Thulesen Dahl (DF), 2009-05-27:
Man havde jo også gjort det krystalklart inden, at man kom sammen, og at man gik sammen, og så havde man jo gjort det meget besværligt, for hvis ikke vi kunne blive enige med hr. Villy Søvndal, ville vi så heller ikke kunne blive enige med fru Helle Thorning-Schmidt.
Lars Løkke Rasmussen (V), 2009-10-08:
Og jeg kan sige ganske kort, at der med garanti opretholdes en akutfunktion på Holstebro, punkt 1, indtil et tidspunkt, hvor det nye vestjyske sygehus er bygget og åbnet, punkt 2, indtil det tidspunkt, hvor der er truffet beslutninger, der fremstår så troværdige i forhold til det med at skabe den nære tryghed omkring et akutberedskab, at det er forsvarligt at træffe en sådan beslutning.
Mads Olsen (SF), 2026-02-05:
Når vi så går til det lidt mere politiske, vil jeg ud over at sige tillykke til alle dem, som er her på lovforslaget i dag – det er velfortjent, I har levet op til kravene og gjort det godt – sige, at der jo også en gruppe borgere derude, som jeg ville ønske vi havde haft med.
Brian Mikkelsen (KF), 1999-04-13:
Vi er kede af og også forundrede over regeringens såkaldte miljøforslag og de grønne afgifter, fordi det undrer os, at hver eneste gang, vi skal behandle et sådant miljøforslag, er der altid - og jeg mener altid - en sammenhæng mellem miljøforslaget og en ekstra indtægt til statskassen - altid og uden undtagelse.
Anders Fogh Rasmussen (V), 2005-11-02:
Det er jo mange års misregimente, som gør, at Irak befinder sig i en så utålelig økonomisk og social situation, og jeg synes da, at det internationale samfund har en forpligtelse til at hjælpe den irakiske befolkning med at bygge det demokrati op, som befolkningen klart har demonstreret at den ønsker ved at møde frem i stort tal til en folkeafstemning og til et valg.
Morten Østergaard (RV), 2009-03-27:
Det må man bare huske på, når man taler om, hvad der er stram og hvad der er blød retspolitik, og hvis man gerne vil gøre noget effektivt for at undgå, at folk bliver udsat for grove forbrydelser, er det bedste, man kan gøre, at investere sine kræfter i, at gerningsmændene holder op med at gentage deres forbrydelser, fordi langt de fleste af dem desværre er vanekriminelle, og det er der, indsatsen har været meget mangelfuld.
Helle Thorning-Schmidt (S), 2014-10-09:
Ja, det må jo være tilfældet, hvis man for alvor kan være i den vildfarelse, at det store antal asylansøgere, som vi får nu, skyldes, at vi har sikret, at mennesker, der søger asyl i Danmark, har mulighed for at tage sig et arbejde, eller at det skyldes de 31 punkter, som der hele tiden bliver henvist til, og hvor der jo i den henvisning også er mange fejl, når det i øvrigt overhovedet ikke har noget med retten til at få asyl at gøre.
Eva Flyvholm (EL), 2018-03-23:
Og der er vi jo slet ikke gået i gang endnu, men jeg synes, det er rigtig vigtigt at lægge mærke til den advarsel, der kommer i mange af dem, nemlig at man altså ikke skal forlade sig på at opgøre kvalitet ud fra en bunke spørgeskemaer hos de studerende, men at vi skal se på det på en meget mere nuanceret måde.
Christian Juhl (EL), 2014-12-16:
Når vi nu fjerner sten, som netop gør det lettere for andre at fjerne a-kasserne; når vi nu i lappeløsning efter lappeløsning ser, at det er kontanthjælpens størrelse og ikke dagpengene, der er udgangspunkt for løsningerne, er der så ikke en reel risiko for, at det af andre vil blive brugt til netop at sige: Hov, vi er jo næsten i mål, og tak, fordi I hjalp os?
Charlotte Dyremose (KF), 2009-02-20:
Når fru Henriette Kjær så siger, at det er uhensigtsmæssigt, at man bruger tiden på faste eller ferie frem for at bruge den på skolen, så svarer det fuldstændig til det, som jeg lige henviste til at ministeren også havde sagt, nemlig at det er dybt uhensigtsmæssigt, hvis man faster under ramadanen, når man er et lille barn.
Liselott Blixt (DF), 2015-02-26:
Jeg synes, at det ville være rigtig godt, hvis vi i betænkningen kunne præcisere lidt mere, hvilke oplysninger det er at forældre skal have, inden man skrider til tvang, så man bliver grundigt oplyst om, hvilken lov det hører under, og hvilke rettigheder det giver for barnet.
Lene Espersen (KF), 2002-03-14:
Det stemmer også overens med kravene i § 2 i bekendtgørelse om forsøgsdyrs pasning og opstaldning og om udryddelsestruede og vildtlevende dyr til forsøg, hvor det er anført, at tilladelsesindehaver bl.a. skal drage omsorg for, at forsøgsdyrenes fysiologiske og etologiske behov tilgodeses bedst muligt.
Kristian Hegaard (RV), 2021-04-27:
Det er reguleret i straffelovens § 88, som lyder: »Har nogen ved en eller flere handlinger begået flere lovovertrædelser, fastsættes der for disse en fælles straf inden for den foreskrevne strafferamme eller, hvis flere strafferammer kommer i betragtning, den strengeste af disse.
Kristian Jensen (V), 2011-06-14:
Der er altså ikke lighed i det, som Liberal Alliance foreslår, så mit spørgsmål er egentlig: Er det bare et elendigt stykke arbejde, man lavede, da man skrev beslutningsforslaget, eller mener Liberal Alliance, at der skal være forskel på den efterlønsalder, der gælder, når tilbagetrækningsaftalen er vedtaget, og så den, man lægger op til her?
Tom Behnke (FP), 1998-10-22:
Når vi taler om de videregående uddannelser, er det Fremskridtspartiets opfattelse, at vi kunne komme ud over mange af de problemer, der er, hvis der var individuelle optagelsesprøver til de enkelte uddannelser, således at det ikke er en gennemsnitskarakter, der er afgørende for, om man kan komme ind på et studium, men det, at man er kvalificeret i forhold til det studium, man gerne vil ind på.
Lars Løkke Rasmussen (V), 2019-02-26:
Vi har en myndighedsgruppe på tværs af forskellige ressortområder, også med en rækkevidde, som jeg ikke her i Folketingssalen vil kunne give et detaljeret indblik i, for at have så tæt et overblik som muligt over, hvad det er for nogle mennesker, vi taler om, hvor mange de er, hvem de er, og hvad det er for en risiko, de eventuelt kunne udgøre.
Peter Seier Christensen (NB), 2020-01-14:
Jeg synes da også, det er skandaløst at opleve, og når vi i Danmark gør så stor en indsats for at have styr på vores affald, som vi gør, og borgerne gør sig anstrengelser for at sortere det og placere det på den måde, de gør, er det da helt urimeligt, at de skal opleve, at det bliver eksporteret til Malaysia, hvor det ender i verdenshavene eller på anden vis bliver behandlet helt forkert. Men vi synes ikke nødvendigvis, at det skal være et kædeansvar.
Henriette Kjær (KF), 2003-12-09:
Nogle mennesker kan leve på en sten og kan sagtens få pengene til at slå til, mens andre ikke kan få råd til det, de ønsker, selv om deres indtægt måske endda er højere. De individuelle forskelle i ønsker og behov gør det altså umuligt at trække skillelinjen mellem, hvem der er svagt stillet, og hvem der ikke er svagt stillet i absolut forstand.
Rikke Hvilshøj (V), 2006-05-17:
Særlig under mit område kan det nævnes, at der på baggrund af handlingsplanen er etableret en særlig praksis for Udlændingestyrelsens fastsættelse af udrejsefrist i sager om ud- og afvisning af udlændinge, der må antages at være ofre for menneskehandel.
Keld Albrechtsen (EL), 2004-11-24:
Så vil jeg gerne spørge hr. René Skau Björnsson, hvordan han så ser på det ved en eventuel forlængelse af denne her aftale, for et af de problemer, som ikke nævnes, er jo, at nogle af pengene til det her blev taget, som jeg husker det, fra Landsbyggefonden.